text: Vi græder i dag
  19 maj 2019 kl. 18.38
  Vejle Boldklub rykker ned i 1. division efter, at de tabte til Hobro i dag.
  Efter en 2-0 sejr til Hobro, må Vejle Boldklub i dag sande, at de skal sige farvel til Superligaen og goddag til 1. division.
  - Jeg er trist på alle fans vegne, på tilskuernes, på spillernes, på sponsorernes... Ja på alles vegne, siger Henrik Tønder, direktør for Vejle Boldklub.
  Henrik Tønder, direktør for Vejle Boldklub: "- Vi bliver 14 ud af 14, og så kan man jo ikke være i Superligaen."
  Det lykkes ellers Vejle Boldklub at slå modstanderne fra Hobro sidste weekend. Men i dag forløb kampen lige omvendt, og derfor endte den i overtid, hvor Hobro tog endnu et mål. Dermed sluttede kampen med 2-0 til Hobro.
  - Vi bliver 14 ud af 14, og så kan man jo ikke være i Superligaen. Så vi græder i dag, men kigger fremad i morgen, siger Henrik Tønder.
  Håber på hurtigt comeback
  Ligeledes var Brian Jørgensen fra fanklubben Crazy Reds også nedtrykt over dagens kamp.
  - Jeg har faktisk ikke lyst til at udtale mig, lød det i telefonen fra formanden, som dog håber, at holdet laver et hurtigt comeback.
  Hos Vejle Boldklub forsøger de dog at se fremad.
  - Solen står op igen i morgen, og det gør den også over os. Vi skal i gang med at forberede os på en ny sæson. Vi vil i hvert fald gøre hvad der skal til, siger Henrik Tønder, direktør for Vejle Boldklub.
  